CELEX: 32017D1385
Language: el
Date: 2017-07-25 00:00:00
Title: Απόφαση (ΚΕΠΠΑ) 2017/1385 του Συμβουλίου, της 25ης Ιουλίου 2017, για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (επιχείρηση Sophia της Eunavfor MED)

26.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 194/61
            
         ΑΠΌΦΑΣΗ (ΚΕΠΠΑ) 2017/1385 ΤΟΥ ΣΥΜΒΟΥΛΊΟΥ
   της 25ης Ιουλίου 2017
   για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (επιχείρηση Sophia της Eunavfor MED)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 18 Μαΐου 2015 το Συμβούλιο εξέδωσε την απόφαση (ΚΕΠΠΑ) 2015/778 (1).
            
         
               (2)
            
            
               Στις 20 Ιουνίου 2016 το Συμβούλιο εξέδωσε την απόφαση (ΚΕΠΠΑ) 2016/993 (2), με την οποία τροποποιήθηκε η απόφαση (ΚΕΠΠΑ) 2015/778 με παράταση της εντολής της επιχείρησης έως τις 27 Ιουλίου 2017 και προσθήκη δύο υποστηρικτικών καθηκόντων στην εντολή της επιχείρησης Sophia της Eunavfor MED, δηλαδή της οικοδόμησης ικανοτήτων και της εκπαίδευσης της ακτοφυλακής και του πολεμικού ναυτικού της Λιβύης, καθώς και της συμβολής στην ανταλλαγή πληροφοριών και στην εφαρμογή του εμπάργκο όπλων του ΟΗΕ στα ανοικτά των ακτών της Λιβύης.
            
         
               (3)
            
            
               Στις 19 Δεκεμβρίου 2016 το Συμβούλιο εξέδωσε την απόφαση (ΚΕΠΠΑ) 2016/2314 (3), με την οποία ενισχύθηκαν οι εξουσιοδοτήσεις προς την επιχείρηση Sophia της Eunavfor MED για την ανταλλαγή πληροφοριών με τους αρμόδιους φορείς.
            
         
               (4)
            
            
               Στις 3 Φεβρουαρίου 2017, στη Διακήρυξη της Μάλτας από τα μέλη του Ευρωπαϊκού Συμβουλίου για τις εξωτερικές πτυχές της μετανάστευσης: το ζήτημα της διαδρομής της κεντρικής Μεσογείου, επιβεβαιώθηκε ότι προτεραιότητα θα δοθεί κυρίως στην εκπαίδευση, στον εξοπλισμό και στην υποστήριξη της εθνικής ακτοφυλακής της Λιβύης και άλλων σχετικών φορέων, καθώς και στις επιπλέον προσπάθειες για την εξάρθρωση του επιχειρηματικού μοντέλου των διακινητών, μέσω ενισχυμένης επιχειρησιακής δράσης στο πλαίσιο ολοκληρωμένης προσέγγισης που περιλαμβάνει τη Λιβύη και άλλες χώρες που βρίσκονται πάνω στη διαδρομή, καθώς και σχετικούς διεθνείς εταίρους, εμπλεκόμενα κράτη μέλη, αποστολές και επιχειρήσεις ΚΠΑΑ, την Ευρωπόλ και τον Ευρωπαϊκό Οργανισμό Συνοριοφυλακής και Ακτοφυλακής (Frontex).
            
         
               (5)
            
            
               Στις 6 Φεβρουαρίου 2017 στα συμπεράσματά του για τη Λιβύη το Συμβούλιο δήλωσε πως η επιχείρηση Sophia της Eunavfor MED θα συνεχίσει να επικεντρώνεται στην εξάρθρωση του επιχειρηματικού μοντέλου των δικτύων παράνομης διακίνησης και εμπορίας ανθρώπων· επιπλέον, θα συνεχίσει να εκτελεί τα δύο υποστηρικτικά της καθήκοντα.
            
         
               (6)
            
            
               Η συμβολή της επιχείρησης Sophia της Eunavfor MED στην ανταλλαγή πληροφοριών μπορεί επίσης να συμβάλλει στην εκτέλεση της απόφασης 2146 (2014) του Συμβουλίου Ασφαλείας των Ηνωμένων Εθνών («ΑΣΑΗΕ») και της ΑΣΑΗΕ 2362 (2017).
            
         
               (7)
            
            
               Στις 12 Ιουνίου 2017 με την ΑΣΑΗΕ 2357 (2017) το Συμβούλιο Ασφαλείας των Ηνωμένων Εθνών ανανέωσε τις εξουσιοδοτήσεις που είχαν χορηγηθεί με την ΑΣΑΗΕ 2292 (2016), η οποία αφορά την αυστηρή εφαρμογή του εμπάργκο όπλων στα ανοικτά των ακτών της Λιβύης.
            
         
               (8)
            
            
               Στις 23 Ιουνίου 2017 το Ευρωπαϊκό Συμβούλιο υπογράμμισε ιδίως στα συμπεράσματά του ότι η εξάρθρωση του επιχειρηματικού μοντέλου των διακινητών και των εμπόρων ανθρώπων παραμένει βασικός στόχος και ότι η εκπαίδευση και ο εξοπλισμός της λιβυκής ακτοφυλακής είναι βασικό στοιχείο της προσέγγισης της ΕΕ στο θέμα αυτό.
            
         
               (9)
            
            
               Στις 4 Ιουλίου 2017, με βάση τη στρατηγική επανεξέταση της επιχείρησης, η Επιτροπή Πολιτικής και Ασφάλειας συμφώνησε να παρατείνει την εντολή της επιχείρησης Sophia της Eunavfor MED έως τις 31 Δεκεμβρίου 2018.
            
         
               (10)
            
            
               Η απόφαση (ΚΕΠΠΑ) 2015/778 θα πρέπει να τροποποιηθεί αναλόγως.
            
         
               (11)
            
            
               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη Συνθήκη για τη λειτουργία της Ευρωπαϊκής Ένωσης (ΣΛΕΕ), η Δανία δεν συμμετέχει στην εκπόνηση και στην εφαρμογή των αποφάσεων και δράσεων της Ένωσης που έχουν συνέπειες στην άμυνα. Συνεπώς, η Δανία δεν συμμετέχει στην έκδοση της παρούσας απόφασης, δεν δεσμεύεται από αυτήν ούτε υπόκειται στην εφαρμογή της, ενώ επίσης δεν συμμετέχει στη χρηματοδότηση αυτής της επιχείρησης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση (ΚΕΠΠΑ) 2015/778 τροποποιείται ως εξής:
   
               1)
            
            
               Στο άρθρο 2 παράγραφος 4, η τελευταία περίοδος αντικαθίσταται από το ακόλουθο κείμενο:
               «Μπορεί να διαβιβάζει τα εν λόγω δεδομένα, καθώς και δεδομένα που αφορούν τα σκάφη και τον εξοπλισμό που χρησιμοποιούν τα πρόσωπα αυτά, αλλά και τις σχετικές πληροφορίες που λαμβάνονται κατά την εκτέλεση αυτού του βασικού καθήκοντος στις σχετικές αρχές επιβολής του νόμου των κρατών μελών και στους αρμόδιους οργανισμούς της Ένωσης.».
            
         
               2)
            
            
               Στο άρθρο 2α, προστίθεται η ακόλουθη παράγραφος:
               «4α.   Για τον σκοπό του υποστηρικτικού καθήκοντος που αναφέρεται στην παράγραφο 1, δημιουργείται μηχανισμός παρακολούθησης σε στενή συνεργασία με άλλους σχετικούς συμφεροντούχους.».
            
         
               3)
            
            
               Στο άρθρο 2β, προστίθεται η ακόλουθη παράγραφος:
               «4.   Επιπλέον, στο θέατρο επιχειρήσεων και εντός των μέσων και των δυνατοτήτων της η επιχείρηση Sophia της Eunavfor MED διεξάγει δραστηριότητες επιτήρησης και συλλέγει πληροφορίες σχετικά με την παράνομη διακίνηση, συμπεριλαμβανομένων των πληροφοριών σχετικά με το αργό πετρέλαιο και άλλες παράνομες εξαγωγές που είναι αντίθετες στην ΑΣΑΗΕ 2146 (2014) και στην ΑΣΑΗΕ 2362 (2017), συμβάλλοντας κατ' αυτόν τον τρόπο στην επίγνωση της κατάστασης και στην ασφάλεια στη θάλασσα στην Κεντρική Μεσόγειο. Οι συλλεχθείσες πληροφορίες σε αυτό το πλαίσιο μπορούν να κοινοποιούνται στις νόμιμες λιβυκές αρχές και στις σχετικές αρχές επιβολής του νόμου των κρατών μελών και σε αρμόδια όργανα και οργανισμούς της Ένωσης.».
            
         
               4)
            
            
               Στο άρθρο 11, προστίθεται η ακόλουθη παράγραφος:
               «4.   Για την περίοδο από τις 28 Ιουλίου 2017 έως τις 31 Δεκεμβρίου 2018 το ποσό δημοσιονομικής αναφοράς για τις κοινές δαπάνες της επιχείρησης Sophia της Eunavfor MED ανέρχεται σε 6 000 000 EUR. Το ποσοστό του ποσού δημοσιονομικής αναφοράς που αναφέρεται στο άρθρο 25 παράγραφος 1 της απόφασης (ΚΕΠΠΑ) 2015/528 ορίζεται σε 0 % τόσο για αναλήψεις όσο και για πληρωμές.».
            
         
               5)
            
            
               Στο άρθρο 13, το δεύτερο εδάφιο αντικαθίσταται από το ακόλουθο κείμενο:
               «Η επιχείρηση Sophia της Eunavfor MED λήγει στις 31 Δεκεμβρίου 2018.».
            
         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 25 Ιουλίου 2017.
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  Απόφαση (ΚΕΠΠΑ) 2015/778 του Συμβουλίου, της 18ης Μαΐου 2015, για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (ΕΕ L 122 της 19.5.2015, σ. 31).
   
      (2)  Απόφαση (ΚΕΠΠΑ) 2016/993 του Συμβουλίου, της 20ής Ιουνίου 2016, για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (ΕΕ L 162 της 21.6.2016, σ. 18).
   
      (3)  Απόφαση (ΚΕΠΠΑ) 2016/2314 του Συμβουλίου, της 19ης Δεκεμβρίου 2016, για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (ΕΕ L 345 της 20.12.2016, σ. 62).